Ministrstvo za infrastrukturo na podlagi 19.a člena Zakona o žičniških napravah za prevoz oseb (Uradni list RS, št. [126/03](http://www.uradni-list.si/1/objava.jsp?sop=2003-01-5391), [56/13](http://www.uradni-list.si/1/objava.jsp?sop=2013-01-2145), [33/14](http://www.uradni-list.si/1/objava.jsp?sop=2014-01-1352) in [200/20](http://www.uradni-list.si/1/objava.jsp?sop=2020-01-3631)) in Pravilnika o sofinanciranju vzdrževanja in obratovanja žičniških naprav za prevoz oseb (Uradni list RS, št. 96/21 in 133/22) objavlja javni poziv za predložitev vlog za

**SOFINANCIRANJE VZDRŽEVANJA IN OBRATOVANJA ŽIČNIŠKIH NAPRAV ZA ZIMSKO SEZONO 2022/2023**

1. **Sredstva na tem javnem pozivu se dodelijo v skladu z:**

* Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o ustanovitvi Evropske skupnosti za državno pomoč de minimis (UL L št. 352 z dne 24. 12. 2013, str. 1), zadnjič spremenjeno z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 1407/2013/EU),
* Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 651/2014/EU), in
* veljavnim proračunom Republike Slovenije.

1. **Namen oziroma obdobje sofinanciranja obratovanja in vzdrževanja žičniških naprav**

Finančna pomoč je namenjena delnemu pokrivanju stroškov vzdrževanja in obratovanja žičniških naprav za zimsko sezono 2022/2023, ki traja od 1. oktobra 2022 do 30 aprila 2023.

1. **Upravičenci do sredstev javnega poziva**

Na javni poziv se lahko prijavi upravljavec žičniških naprav (v nadaljnjem besedilu: upravljavec) za žičniške naprave, ki javno obratujejo in omogočajo uporabo uporabnikom na pregleden in nediskriminatoren način.

Ministrstvo za infrastrukturo sofinancira vzdrževanje in obratovanje žičniških naprav za zimsko sezono 2022/2023 v skladu z Uredbo 1407/2013/EU po pravilu de minimis ali v skladu z Uredbo 651/2014/EU po pravilu GBER. Metoda/način sofinanciranja je odvisen od razvrstitve pripadajočega smučišča glede na velikost, ki jo izkazuje dovoljenje za obratovanje smučišča, katerih evidenco na podlagi Zakona o varnosti na smučiščih (Uradni list RS, št. 44/16; v nadaljnjem besedilu: ZVSmuč-1) vodi Ministrstvo za infrastrukturo.

Upravljavcem žičniških naprav s pripadajočim smučiščem, za katere iz evidence izdanih dovoljenj za obratovanje smučišča izhaja, da, upoštevajoč 4. točko 2. člena ZVSmuč-1[[1]](#footnote-1), upravljajo z majhnim smučiščem, se finančna sredstva dodelijo v skladu z Uredbo 1407/2013/EU po pravilu de minimis, ostalim upravljavcem žičniških naprav s pripadajočim smučiščem, ki skladno s 4. točko 2. člena ZVSmuč-1 ne izpolnjuje pogojev za majhno smučišče in tako glede na velikost smučišča v evidenci Ministrstva za infrastrukturo niso opredeljeni kot majhno smučišče, pa se finančna sredstva dodelijo v skladu z Uredbo 651/2014/EU po pravilu GBER.

Upravljavci žičniških naprav brez pripadajočega smučišča (npr. žičniške naprave ob smučarskih skakalnicah idr.) ob prijavi na javni poziv oziroma ob oddaji vloge ***sami izberejo*** metodo/način sofinanciranja.

1. **Splošni pogoji in merila za sofinanciranje**

Do sofinanciranja je upravičen upravljavec za žičniško napravo, za katero ima v zimski sezoni 2022/2023 veljavno dovoljenje za obratovanje najmanj za obdobje od 15. decembra 2022 do 15. aprila 2023, pod pogojem, da prihodki od prodanih vozovnic ne pokrivajo stroškov, nastalih v zvezi z obratovanjem in vzdrževanjem žičniške naprave.

Če žičniška naprava nima veljavnega dovoljenja za obratovanje za celotno obdobje iz prejšnjega odstavka, se sofinancira sorazmerni del najvišjega nadomestila, glede na čas veljavnosti dovoljenja. V primeru, da je v času veljavnosti dovoljenja za obratovanje žičniške naprave bil izveden prenos upravljanja in v zvezi s tem prenos dovoljenja za obratovanje na novega upravljavca, je vsak upravljavec upravičen do sorazmernega zneska glede na čas upravljanja oziroma obratovanja z žičniško napravo.

Upravljavec ni upravičen do sofinanciranja, oziroma je upravičen do sorazmernega dela sofinanciranja, če žičniška naprava ni obratovala zaradi:

* izrečene prepovedi obratovanja s strani inšpektorja,
* odvzema dovoljenja za obratovanje,
* neurejenih razmerij med lastniki zemljišča in upravljavcem, za katera ni podan predlog na podlagi 35. ali 36. člena Zakona o žičniških napravah za prevoz oseb (Uradni list RS, št. 126/06, 56/14, 33/14 in 200/20).

Če žičniško napravo uporabljajo poklicni športni klubi, mora upravljavec javno objaviti cenik.

V primeru naknadno ugotovljenih nepravilnosti mora upravljavec vrniti neupravičeno dodeljena sredstva in v naslednjih treh letih ni upravičen do sofinanciranja po Pravilniku o sofinanciranju vzdrževanja in obratovanja žičniških naprav za prevoz oseb (Uradni list RS, št. 96/21 in 133/22).

## **Pogoji in merila za upravičence do sofinanciranja glede na metodo/način sofinanciranja**

|  |  |
| --- | --- |
| Sofinanciranje vzdrževanja in obratovanja žičniške naprave v skladu z **Uredbo 1407/2013/EU**  **po pravilu de minimis** | Sofinanciranje vzdrževanja in obratovanja žičniške naprave v skladu z **Uredbo 651/2014/EU**  **po pravilu** **GBER** |
| 1. če uporaba žičniške naprave s strani več kot enega profesionalnega ali neprofesionalnih športnih uporabnikov predstavlja vsaj 20 % opravljenih prevozov na letni ravni, | 1. če uporaba žičniške naprave s strani več kot enega profesionalnega ali neprofesionalnih športnih uporabnikov predstavlja vsaj 20 % opravljenih prevozov na letni ravni, |
| 2. če ima poravnane vse obveznosti v zvezi s sklepom Komisije (EU), objavljenim na njeni spletni strani, o razglasitvi pomoči za nezakonito in nezdružljivo z notranjim trgom, | 2. če ima poravnane vse obveznosti v zvezi s sklepom Komisije (EU), objavljenim na njeni spletni strani, o razglasitvi pomoči za nezakonito in nezdružljivo z notranjim trgom, |
| 3. če je v vlogi navedel prave podatke oziroma ni podal zavajajočih izjav ali dokazil, | 3. če je v vlogi navedel prave podatke oziroma ni podal zavajajočih izjav ali dokazil, |
| 4. če redno izplačuje plače in socialne prispevke, | 4. če redno izplačuje plače in socialne prispevke, |
| 5. če ima poravnano vračilo za preveč izplačane pomoči po pravilu de minimis ali državne pomoči na podlagi predhodnega poziva ministrstva, pristojnega za finance, | 5. če ima poravnano vračilo za preveč izplačane pomoči po pravilu de minimis ali državne pomoči na podlagi predhodnega poziva ministrstva, pristojnega za finance, |
| 6. če ima na dan prijave poravnane zapadle davčne obveznosti in druge denarne nedavčne obveznosti, oziroma, da vrednost teh zapadlih neplačanih obveznosti ne presega 50,00 EUR, | 6. če ima na dan prijave poravnane zapadle davčne obveznosti in druge denarne nedavčne obveznosti, oziroma, da vrednost teh zapadlih neplačanih obveznosti ne presega 50,00 EUR, |
| 7. če je predložil vse obračune davčnih odtegljajev za dohodke iz delovnega razmerja za obdobje zadnjih dveh let do dneva vložitve vloge. | 7. če je predložil vse obračune davčnih odtegljajev za dohodke iz delovnega razmerja za obdobje zadnjih dveh let do vložitve vloge, |
| 8. ki ne izvaja programa sanacije, za katerega bi mu bila odobrena kakršnakoli sredstva državne pomoči za reševanje in prestrukturiranje podjetij v težavah v skladu s smernicami Skupnosti o državni pomoči za reševanje in prestrukturiranje nefinančnih podjetij v težavah (UL C št. 249 z dne 31. 7. 2014, str. 1) ali iz zakona, ki ureja pomoč za reševanje in prestrukturiranje gospodarskih družb in zadrug v težavah, |
| 9. ki ni podjetje v težavah iz 18. točke 2. člena Uredbe 651/2014/EU, razen če 31. decembra 2019 ni bilo v težavah in je postalo podjetje v težavah v obdobju med 1. januarjem 2020 in 30. junijem 2021. |

**Izpolnjevanje pogojev iz javnega poziva vlagatelj dokazuje s pisno izjavo pod kazensko in odškodninsko odgovornostjo. Obrazec vloge z izjavo je priloga javnega poziva.**

* 1. **Pravila dodelitve pomoči po pravilu de minimis in po 55. členu Uredbe 651/2014/EU**

|  |  |
| --- | --- |
| Sofinanciranje vzdrževanja in obratovanja žičniške naprave v skladu z Uredbo 1407/2013/EU  **po pravilu** **de minimis** | Sofinanciranje vzdrževanja in obratovanja žičniške naprave v skladu z Uredbo 651/2014/EU  **po pravilu GBER** |
| 1. Skupni znesek pomoči, dodeljene enotnemu podjetju, ne sme presegati 200.000,00 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev proračuna Republike Slovenije, občine ali Unije.  2. Enotno podjetje pomeni vsa podjetja, ki so med seboj najmanj v enem od naslednjih razmerij:   * podjetje ima večino glasovalnih pravic delničarjev ali družbenikov drugega podjetja; * podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja; * podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu; * podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja sámo nadzoruje večino glasovalnih pravic delničarjev ali družbenikov navedenega podjetja.   3. Podjetja, ki so v kakršnemkoli razmerju s podjetji iz prejšnjega odstavka preko enega ali več drugih podjetij, se štejejo za enotno podjetje.  4. V skladu z Uredbo 1407/2013/EU se pomoč de minimis, dodeljena po tem javnem pozivu:   * ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči, * lahko kumulira s pomočjo de minimis, dodeljeno v skladu z Uredbo Komisije (EU) št. 360/2012 z dne 25. aprila 2012 o uporabi členov 107 in 108 Pogodbe o delovanju Evropske unije pri pomoči de minimis za podjetja, ki opravljajo storitve splošnega gospodarskega pomena (UL L št. 114 z dne 26. 4. 2012, str. 8), zadnjič spremenjeno z Uredbo Komisije (EU) 2020/1474 z dne 13. oktobra 2020 o spremembi Uredbe (EU) št. 360/2012 glede podaljšanja njenega obdobja uporabe in časovno omejenega odstopanja za podjetja v težavah, da bi se upošteval učinek pandemije COVID-19 (UL L št. 337 z dne 14. 10. 2020, str. 1) do zgornje meje, določene v navedeni uredbi.   5. Vlagatelj mora vlogi priložiti pisno izjavo :   * o vseh drugih pomočeh de minimis, ki jih je upravljavec prejel na podlagi Uredbe 1407/2013/EU ali drugih uredb de minimis v predhodnih dveh in v tekočem proračunskem letu; * o drugih že prejetih (ali zaprošenih) pomočeh za iste upravičene stroške; * da z dodeljenim zneskom pomoči ne bo presežena zgornja meja pomoči de minimis ter intenzivnost pomoči po drugih predpisih. | 1. Za sofinanciranje stroškov obratovanja in vzdrževanja se kot upravičeni stroški štejejo stroški, kot so stroški obratovanja, osebja, materiala, pogodbenih storitev, komunikacije, energije, vzdrževanja, najemnine, administracije, ne štejejo pa se amortizacijski stroški in stroški financiranja, če so ti zajeti v pomoči za naložbe (opredelitev vrst upravičenih in neupravičenih stroškov je podrobno navedena spodaj). Upravljavec mora nastale stroške dokazati v skladu z javnim pozivom.  2. Najvišji znesek pomoči za vzdrževanje in obratovanje žičniških naprav ne sme presegati 80 % upravičenih stroškov v zadevnem obdobju in 2 milijona EUR letno na žičniško napravo.  3. Upravljavec mora ministrstvu predložiti vlogo za odobritev pomoči pred začetkom vzdrževanja in obratovanja žičniške naprave za obdobje, oziroma sezono sofinanciranja in navesti najmanj naslednje podatke:   * naziv in velikost upravljavca, * lokacija, vrsta in ime žičniške naprave, za katero bo uveljavljal pomoč, * seznam stroškov in obdobje uveljavljanja upravičenih stroškov, * da gre za nepovratna sredstva in predviden znesek zaprošenih javnih sredstev.   4. Sofinanciranje vzdrževanja in obratovanja žičniške naprave, v skladu s 55. členom Uredbe 651/2014/EU, se lahko kumulira z drugo državno pomočjo ali pomočjo de minimis, za iste upravičene stroške pod pogojem, da se s tako kumulacijo ne preseže največje intenzivnosti pomoči ali zneska pomoči.  5. Ministrstvo pred dodelitvijo sredstev od upravljavca pridobi pisno izjavo:   * o drugih že prejetih (ali zaprošenih) pomočeh in de minimis pomočeh za iste upravičene stroške in * da z dodeljenim zneskom pomoči ne bo presežena zgornja meja pomoči ter intenzivnost pomoči po drugih predpisih.   6. Vsaka koncesija tretji osebi ali druga pogodba s tretjo osebo za upravljanje žičniške naprave se dodeli na odprt, pregleden in nediskriminatoren način v skladu s predpisi, ki urejajo javno naročanje. |

Upravljavec žičniške naprave, ki mu bodo finančna sredstva dodeljena v skladu z Uredbo 651/2014/EU, mora Ministrstvu za infrastrukturo s predložitvijo zahtevka za izplačilo nepovratnih sredstev izkazati nastanek upravičenega stroška, **in sicer za čas od oddaje vloge do 30. aprila 2023**. **Upravičen je le tiste vrste strošek, ki je nastal izključno v povezavi z vzdrževanjem oziroma obratovanjem priglašene žičniške naprave.** Pri stroških, ki se plačujejo za daljše obdobje, kot je trajanje zimske sezone, se upoštevajo sorazmerni zneski za čas od oddaje vloge do 30. aprila 2023.

Upravljavec žičniške naprave, ki mu bodo finančna sredstva dodeljena v skladu z Uredbo 1407/2013/EU po pravilu de minimis, na Ministrstvo za infrastrukturo vloži le vlogo, ne pa tudi zahtevka za izplačilo nepovratnih sredstev, saj mu v okviru zadevne uredbe ni potrebno dokazovati nastanka stroška.

Upravičene vrste stroškov:

Stroški materiala:

Rezervni deli za žičniške naprave: strojni deli (vrvi, stebri, roke, kolesne baterije, kolesa, ležaji, sorniki, gume, prižeme, bobni, vlečke, vozila, pogoni, zavore ipd.), elektro deli (elektro omarice, števci, stikala, tipala, elektromotorji, krmiljenje ipd.), infrastruktura (temelji, strojnice, uteži ipd.), maziva in drug material za izvajanje vzdrževalnih del.

Oprema:

Reševalna oprema, zaščitna oprema za zaposlene, orodje za izvajanje vzdrževalnih del, oprema za komunikacijo med postajami (radijska povezava, ozvočenje), obvestilne in označevalne table na žičniških napravah, varnostne ograje – lovilne mreže in razmejitvene mreže vplivnega območja žičniške naprave ter zaščitne blazine za stebre konstrukcije žičniške naprave, oprema za kontrolo pristopa, razsvetljava žičniške naprave v primeru nočnega obratovanja, računalniška oprema in pohištvo kot del žičniške infrastrukture.

Električna energija: mesečna poraba električne energije glede na moč žičniške naprave. V kolikor na odjemno merilno mesto ni priključena zgolj žičniška naprava, se izračun dejanske porabe električne energije pripravi na podlagi formule: cena električne energije (EUR/kWh) x moč žičniške naprave (kW) x št. ur obratovanja žičniške naprave).

Gorivo: pomožni motorji ali generatorji, namenjeni obratovanju žičniške naprave

# Stroški storitev:

* storitve izvajanja vzdrževalnih del – zunanji izvajalci ali lastne storitve,
* stroški rednih pregledov,
* stroški posebnih pregledov – zunanji izvajalci,
* stroški strokovno tehničnih pregledov – zunanji izvajalci,
* stroški usposabljanja in preizkusov znanja za zaposlene,
* stroški zavarovanja – sorazmerni del na sezono in napravo,
* stroški dela na žičniških napravah v obliki prikazanih faktur (s.p., d.o.o. ali podjemna pogodba, študentsko delo),
* stroški vzdrževanja pripadajoče infrastrukture (košnja trave, sečnja, čiščenje, vse za namen vzdrževanja trase žičniške naprave, posamezni obdobni pregledi, varovalna oprema),
* izdelava varnostnega poročila z varnostno analizo,
* zdravniški pregledi zaposlenih,
* neprofitne organizacije brez zaposlenih (npr. društva, klubi, zadruge, ki glede na velikost smučišča v evidenci Ministrstva za infrastruktur izdanih dovoljenj za obratovanje smučišč niso opredeljeni kot majhno smučišče) lahko lastne storitve oziroma delo obračunajo v skladu s Slovenskimi računovodskimi standardi, pri čemer vrednosti obračunanih lastnih storitev ne smejo presegati cen na trgu. Zadevne organizacije kot dokazilo za lastne storitve oziroma delo k zahtevku za izplačilo nepovratnih sredstev priložijo zapisnik, poročilo o opravljenem delu v zvezi z obratovanjem ali vzdrževanjem žičniške naprave, iz katerega je razvidna višina bruto urne postavke dela, kdo je opravljal delo in koliko ur, izkaz poslovnega izida za tekoče leto, ki pod postavko Usredstveni lastni proizvodi in lastne storitve (79) izkazuje višino vrednotenja lastnih storitev ter ustrezno pravno podlago za opravljanje dela (pogodbo o volonterskem delu ipd).

Stroški dela:

* stroški dela zaposlenih na napravo: zajemajo celoten strošek dela zaposlenega, tj. bruto plača (z že vključenimi prispevki delavca in pri tem odštevši dohodnino), s prištetimi prispevki delodajalca za zaposlenega in povračili za prehrano in prevoz.

Amortizacija: če ni všteta v pomoč za naložbe

Drugi stroški:

* najemnine (prostorov, parkirišč)
* nadomestilo za služnost na trasi žičniške naprave

Finančni odhodki:

* stroški financiranja – obresti

Neupravičene vrste stroškov:

* stroški priprave vloge na javni poziv in zahtevka za izplačilo sredstev,
* plačilo davkov, carin in dajatev pri uvozu,
* davek na dodano vrednost, davek od prometa zavarovalnih poslov ipd.
* obresti na dolgove, bančni stroški in stroški garancij,
* upravne takse,
* stroški pridobitve patentov, licenc, plačilnih pravic, avtorskih pravic ter blagovnih in storitvenih znamk,
* zakup nepremičnin,
* drugi stroški, povezani s pogodbami o zakupu in najemu, kot so marža najemodajalca, stroški refinanciranja obresti, režijski stroški,
* nakup strojev, vozil in rabljene opreme,
* trošarine

1. **Najvišje nadomestilo** **za vzdrževanje in obratovanje za posamezno vrsto žičniške naprave ne glede na metodo/način sofinanciranja:**

* 3.500,00 EUR za vlečnico z nizko vodeno vrvjo,
* 13.000,00 EUR za vlečnico,
* 24.000,00 EUR za sedežnico s fiksnimi prižemkami,
* 42.000,00 EUR za sedežnico z vklopljivimi prižemkami,
* 50.000,00 EUR za krožno kabinsko žičnico, nihalno žičnico in vzpenjačo.

1. **Rok za podajo vloge**

Upravljavec lahko poda vlogo v 30 dneh po objavi javnega poziva Ministrstva za infrastrukturo.

1. **Rok za predložitev zahtevka za izplačilo sredstev**

Upravljavec žičniške naprave s pripadajočim smučiščem, za katerega iz evidence izdanih dovoljenj za obratovanje smučišča izhaja, da ne upravlja z majhnim smučiščem in se mu finančna sredstva dodelijo v skladu z Uredbo 651/2014/EU, mora **do 25. maja 2023**, v kolikor je v 30 dneh po objavi javnega poziva na Ministrstvo za infrastrukturo oddal vlogo za sofinanciranje, predložiti še zahtevek za izplačilo nepovratnih sredstev z dokazili o nastalih stroških po oddaji vloge. Sofinanciranje stroškov iz tega javnega poziva je upravičeno, če so stroški nastali po oddaji vloge v skladu s 6. členom Uredbe 651/2014/EU.

Sredstva se izplačajo na podlagi zahtevka upravljavca za izplačilo sredstev, vloženega skupaj z dokazili in prilogami, ki jih določa ta javni poziv.

Upravljavec mora zahtevku za izplačilo sredstev priložiti naslednja dokazila:

* kopijo računa ali dokumenta enake dokazne vrednosti[[2]](#footnote-2), ki vsebuje specifikacijo nabavljenega materiala, opreme, izvedenih storitev zunanjih izvajalcev oziroma izvedenih del. Če račun ali dokument enake dokazne vrednosti ne vsebuje specifikacije, se priloži dobavnica ali naročilnica, ki vsebuje takšno specifikacijo;
* kopijo dokazila o plačilu računa ali dokumenta enake dokazne vrednosti iz prejšnje točke, kot je položnica, blagajniški prejemek, potrdilo banke o izvršenem plačilu, potrdilo o izvršeni transakciji ali dokazilo o izvedeni kompenzaciji (pobotu) ali asignaciji;
* če gre za upravljavca, ki se v skladu s predpisi, ki urejajo javno naročanje, šteje za naročnika, kopijo celotne dokumentacije postopka izbire izvajalca oziroma dobavitelja po predpisu, ki ureja javno naročanje.

*Opozorilo: Upravljavec žičniške naprave, ki mu bodo finančna sredstva dodeljena v skladu z Uredbo 1407/2013/EU po pravilu de minimis, na Ministrstvo za infrastrukturo vloži le vlogo, ne pa tudi zahtevka za izplačilo nepovratnih sredstev.*

1. **Izjava o varstvu osebnih podatkov**

V okviru javnega poziva Ministrstvo za infrastrukturo kot obdelovalec osebnih podatkov pridobiva, evidentira, obdeluje in hrani osebne podatke v okviru in izključno za namen sofinanciranja vzdrževanja in obratovanja žičniških naprav za zimsko sezono 2022/2023 in jih ne bo obdelovalo za noben drug namen. Ministrstvo za infrastrukturo osebnih podatkov ne bo preneslo in/ali izvozilo v tretjo državo ali mednarodno organizacijo, razen če to zanj zahtevajo veljavni prisilni predpisi, v slednjem primeru bo ministrstvo pred posredovanjem pisno obvestilo upravljavca žičniških naprav, razen če tako obvestilo ni dopustno v skladu z veljavnim pravom. Prav tako Ministrstvo za infrastrukturo osebnih podatkov ne bo posredovalo podizvajalcem oziroma zunanjim pogodbenim podizvajalcem. Ministrstvo za infrastrukturo se zavezuje ravnati s prejetimi osebnimi podatki fizičnih oseb upravljavca žičniških naprav v skladu z veljavnimi predpisi s področja varstva osebnih podatkov, zlasti Splošne uredbe o varstvu podatkov (Uradni list Evropske unije L 119/1) in Zakona o varstvu osebnih podatkov (Uradni list RS, št. 94/07 – uradno prečiščeno besedilo in 177/20).

Vlagatelj/prijavitelj/upravičenec, ki bo na Ministrstvo za infrastrukturo posredoval vlogo za sofinanciranje in zahtevek za izplačilo nepovratnih sredstev, mora z njim povezane fizične osebe, na katere se nanašajo v okviru zahtevka za izplačilo nepovratnih sredstev posredovana dokazila, ki vsebujejo osebne podatke, seznaniti oziroma obvestiti, da bo obdeloval njihove osebne podatke. Pri tem mora od vseh fizičnih oseb, v skladu s točko (a) prvega odstavka 6. člena Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov), pridobiti privolitve za obdelavo osebnih podatkov.

Vlagatelj mora k zahtevku za izplačilo nepovratnih sredstev v povezavi s predhodno oddano vlogo pred izdajo odločbe v upravni zadevi sofinanciranja vzdrževanja in obratovanja žičniških naprav predložiti podpisano izjavo (v prilogi), s katero potrjuje, da je z obdelavo seznanil vse z njim povezane fizične osebe, ki bodo sodelovale pri prijavi in izvajanju operacije sofinanciranja in da je od njih pridobil privolitve za obdelavo osebnih podatkov. Izjava vsebuje tudi zavezo vlagatelja/prijavitelja/upravičenca, da bo z obdelavo osebnih podatkov seznanil tudi fizične osebe, ki bodo naknadno pristopile k izvajanju operacije sofinanciranja in od njih pridobil privolitve za obdelavo osebnih podatkov.

Skladno z zgoraj navedenim vas pozivamo, da nam ob predložitvi zahtevka za izplačilo nepovratnih sredstev v povezavi s predhodno oddano vlogo posredujete tudi izpolnjeno, podpisano in žigosano Izjavo o seznanitvi in pridobitvi privolitev za obdelavo osebnih podatkov (v prilogi), s katero potrjujete, da ste z obdelavo seznanili vse z vami kot upravljavcem žičniške naprave oziroma upravičencem do finančnih sredstev po zgoraj navedenem javnem pozivu povezane fizične osebe, ki sodelujejo oziroma bodo sodelovale pri izvajanju operacije sofinanciranja in da ste od njih pridobili privolitev za obdelavo njihovih osebnih podatkov.

1. **Naslov za oddajo vloge in zahtevka za izplačilo sredstev**

Elektronsko podpisana vloga ali skenirana vloga s podpisom se pošlje na elektronski naslov: [gp.mzi@gov.si](mailto:gp.mzi@gov.si) ali po pošti na naslov: Ministrstvo za infrastrukturo, Langusova ulica 4, 1000 Ljubljana. Enako velja za zahtevek za izplačilo sredstev.

**Priloge:**

* vloga za sofinanciranje vzdrževanja in obratovanja žičniških naprav za zimsko sezono 2022/2023 v skladu z uredbo 1407/2013/EU po pravilu de minimis,
* vloga za sofinanciranje vzdrževanja in obratovanja žičniških naprav za zimsko sezono 2022/2023 v skladu z uredbo 651/2014/EU po pravilu GBER,
* Zahtevek za izplačilo nepovratnih sredstev v povezavi z vlogo za sofinanciranje vzdrževanja in obratovanja žičniških naprav za zimsko sezono 2022/2023 v skladu z uredbo 651/2014/EU po pravilu GBER,
* izjava vlagatelja/prijavitelja/upravičenca o seznanitvi in pridobitvi privolitev za obdelavo osebnih podatkov.

1. »Majhno smučišče« je smučišče, na katerem sta postavljeni največ dve vlečni napravi, katerih skupna dolžina ne presega 800 m, in skupna dolžina smučarskih prog ne presega 2000 m, smučarske proge pa so medsebojno povezane. [↑](#footnote-ref-1)
2. Za dokument enake dokazne vrednosti se šteje dokument, kot je pogodba, popis izvedenih del z obračunom dejanskih stroškov. [↑](#footnote-ref-2)